























I PRIEDAS

PREPARATO CHARAKTERISTIKŲ SANTRAUKA





1.	VAISTINIO PREPARATO PAVADINIMAS

Pirfenidone MSN 267 mg plėvele dengtos tabletės
Pirfenidone MSN 801 mg plėvele dengtos tabletės


2.	KOKYBINĖ IR KIEKYBINĖ SUDĖTIS

Kiekvienoje plėvele dengtoje tabletėje yra 267 mg pirfenidono.
Kiekvienoje plėvele dengtoje tabletėje yra 801 mg pirfenidono.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Plėvele dengta tabletė (tabletė).

Baltos, ovalios, plėvele dengtos tabletės (maždaug 13 mm ilgio ir 6 mm pločio), kurių vienoje pusėje yra įspausta „M“, o kitoje „PF1“.
Baltos, ovalios, plėvele dengtos tabletės (maždaug 20 mm ilgio ir 9 mm pločio), kurių vienoje pusėje yra įspausta „M“, o kitoje „PF3“.


4.	KLINIKINĖ INFORMACIJA

4.1	Terapinės indikacijos

Pirfenidone MSN skirtas suaugusiųjų idiopatinės plaučių fibrozės (IPF) gydymui.

4.2	Dozavimas ir vartojimo metodas

Gydymą Pirfenidone MSN turi paskirti ir prižiūrėti gydytojai specialistai, turintys patirties diagnozuojant bei gydant idiopatinę plaučių fibrozę.

Dozavimas

Suaugusiesiems
 Pradedant gydymą, dozė turi būti titruojama per 14 dienų laikotarpį, kol pasiekiama rekomenduojama paros dozė – 2403 mg per parą, laikantis tokios schemos:

•	nuo 1-os iki 7-os dienos: po 267 mg tris kartus per parą (801 mg per parą);
•	nuo 8-os iki 14-os dienos: po 534 mg tris kartus per parą (1 602 mg per parą);
•	nuo 15-os dienos: po 801 mg tris kartus per parą (2 403 mg per parą).

Rekomenduojama palaikomoji Pirfenidone MSN paros dozė yra 801 mg tris kartus per parą valgio metu, t. y., iš viso 2 403 mg dozė per parą.

Nevienam pacientui nerekomenduojama vartoti daugiau kaip 2 403 mg preparato per parą (žr. 4.9 skyrių).
Pacientai, nutraukę gydymą Pirfenidone MSN 14 ir daugiau dienų iš eilės, terapiją turėtų pradėti iš naujo – nuo pradinio 2 savaičių trukmės titravimo režimo, kol bus pasiekta rekomenduojama paros dozė.

Jeigu gydymas buvo nutrauktas ir netaikomas mažiau nei 14 dienų iš eilės, galima atnaujinti gydymą ankstesne rekomenduojama paros doze, netaikant titravimo režimo.

Dozės koregavimas ir kitos saugaus vartojimo sąlygos, į kurias reikia atsižvelgti
Virškinimo trakto sutrikimai. Pacientams, kurie dėl nepageidaujamo poveikio virškinimo traktui netoleruoja šio vaisto terapijos, reikia priminti, kad jie šį vaistinį preparatą vartotų valgio metu. Simptomams neišnykus, pirfenidono dozę galima sumažinti iki po 267–534 mg 2–3 kartus per parą, vartojant valgio metu, dozę pakartotinai didinant iki rekomenduojamos paros dozės, atsižvelgiant į tai, kaip preparatas toleruojamas. Jeigu simptomai neišnyksta, pacientams galima nurodyti nutraukti gydymą šiuo preparatu 1–2 savaitėms, kad simptomai išnyktų.

Padidėjusio jautrumo šviesai reakcija arba išbėrimas. Pacientams, kuriems pasireiškia lengva arba vidutinio sunkumo padidėjusio jautrumo šviesai reakcija arba išbėrimas, reikia priminti kasdien naudoti apsauginį kremą nuo saulės ir vengti saulės spindulių (žr. 4.4 skyrių). Pirfenidono dozę galima sumažinti iki 801 mg per parą (po 267 mg tris kartus per parą). Jeigu per 7 dienas išbėrimas neišnyksta, gydymą pirfenidonu reikia nutraukti 15 dienų ir vėl didinti vartojamą dozę iki rekomenduojamos paros preparato dozės taip pat, kaip dozės didinimo laikotarpiu.

Pacientams, kuriems pasireiškia sunki padidėjusio jautrumo šviesai reakcija arba išbėrimas, reikia nurodyti nebevartoti preparato ir kreiptis į gydytoją (žr. 4.4 skyrių). Išbėrimui išnykus, gydytojo sprendimu galima vėl pradėti gydymą pirfenidonu ir vėl didinti vartojamą dozę iki rekomenduojamos paros dozės.

Kepenų veikla. Reikšmingai padidėjus alanino ir (arba) aspartato aminotransferazės (ALT ir [arba] AST) aktyvumui ir kartu padidėjus arba nepadidėjus bilirubino koncentracijai, reikia koreguoti pirfenidono dozę arba nutraukti gydymą, atsižvelgiant į 4.4 skyriuje pateikiamas rekomendacijas.

Ypatingos populiacijos

Senyviems pacientams
65 metų ir vyresniems pacientams preparato dozės koreguoti nereikia (žr. 5.2 skyrių).

Pacientams, kurių kepenų funkcija sutrikusi
Pacientams, kuriems yra lengvų arba vidutinio sunkumo (t. y. A ir B klasės pagal Child-Pugh klasifikaciją) kepenų funkcijos sutrikimų, preparato dozės koreguoti nereikia. Bet kadangi kai kurių pacientų, kuriems nustatyta lengvų arba vidutinio sunkumo kepenų funkcijos sutrikimų, kraujo plazmoje pirfenidono koncentracija gali padidėti, Pirfenidone MSN gydant šią pacientų populiaciją, reikia imtis atsargumo priemonių. Gydymo Pirfenidone MSN negalima skirti pacientams, kuriems yra sunkus kepenų funkcijos sutrikimas arba galutinės stadijos kepenų liga (žr. 4.3, 4.4 ir 5.2 skyrius).

Pacientams, kurių inkstų funkcija sutrikusi
Pacientams, kuriems yra lengvas inkstų funkcijos sutrikimas, preparato dozės koreguoti nereikia. Pirfenidone MSN reikia atsargiai skirti pacientams, kuriems yra vidutinio sunkumo (kreatinino klirensas 30–50 ml/min.) inkstų funkcijos sutrikimų. Pirfenidone MSN negalima vartoti pacientams, kuriems nustatyta sunkių inkstų funkcijos sutrikimų (kreatinino klirensas < 30 ml/min.) arba galutinės stadijos inkstų liga, dėl kurios pacientui reikia taikyti dializę (žr. 4.3 ir 5.2 skyrius).

Vaikų populiacija
Pirfenidono vartojimo vaikų populiacijoje pagal IPF indikaciją nėra .

Vartojimo metodas

Pirfenidone MSN reikia vartoti per burną. Siekiant sumažinti pykinimo ir galvos svaigimo pasireiškimą, tabletę reikia nuryti nepažeistą, užsigeriant vandeniu ir vartoti valgio metu (žr. 4.8 ir 5.2 skyrius).

4.3	Kontraindikacijos

•	Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.
•	Praeityje buvusi angioneurozinė edema, pasireiškusi vartojant pirfenidoną (žr. 4.4 skyrių).
•	Tuo pačiu metu vartojamas fluvoksaminas (žr. 4.5 skyrių).
•	Sunkus kepenų funkcijos sutrikimas arba galutinės stadijos kepenų liga (žr. 4.2 ir 4.4 skyrius).
•	Sunkus inkstų funkcijos sutrikimas (kreatinino klirensas < 30 ml/min.) arba galutinės stadijos inkstų liga, dėl kurios pacientui reikia taikyti dializę (žr. 4.2 ir 5.2 skyrius).

4.4	Specialūs įspėjimai ir atsargumo priemonės

Kepenų funkcija
Dažnai gauta pranešimų apie pirfenidonu gydomiems pacientams nustatytą transaminazių aktyvumo padidėjimą. Prieš pradedant gydymą Pirfenidone MSN, pirmus šešis gydymo mėnesius kas mėnesį, o vėliau – kas tris mėnesius turi būti atlikti kepenų funkcijos tyrimai (ALT, AST ir bilirubinas) (žr. 4.8 skyrių). 

Jeigu pradėjus gydymą pirfenidonu, pacientui nustatomas nuo > 3 iki < 5 kartų VNR viršijantis aminotransferazės aktyvumas ir nepadidėjusi bilirubino koncentracija bei nepasireiškia kepenų pažaidą rodančių požymių ar simptomų, turi būti atmestos kitos priežastys ir pacientas atidžiai stebimas. Turi būti apsvarstytas kitų vaistinių preparatų, susijusių su toksiniu poveikiu kepenims, vartojimo nutraukimas. Jei tai tikslinga klinikiniu požiūriu, pirfenidono dozė turi būti sumažinta arba gydymas juo nutrauktas. Kai kepenų funkcijos tyrimų rodmenys vėl tampa normalūs, pirfenidono dozę galima vėl didinti iki rekomenduojamos paros dozės, jeigu paciento organizmas ją toleruoja.

Vaistinio preparato sukeltas kepenų pažeidimas 
Nedažnais atvejais AST ir ALT aktyvumo padidėjimas buvo susijęs su tuo pat metu padidėjusia bilirubino koncentracija. Po vaistinio preparato patekimo į rinką nustatyta sunkių vaistinio preparato sukeltų kepenų pažeidimo atvejų, įskaitant pavienius mirtį lėmusius atvejus (žr. 4.8 skyrių).

Be rekomenduojamo periodinio kepenų funkcijos rodiklių stebėjimo papildomai reikia nedelsiant įvertinti klinikinę būklę ir ištirti kepenų funkcijos rodiklius tiems pacientams, kurie patiria simptomų, galinčių rodyti kepenų pažeidimą, įskaitant nuovargį, apetito praradimą, diskomforto pojūtį dešinėje viršutinėje pilvo srityje, patamsėjusį šlapimą ar geltą. 

Jeigu pacientui nustatomas nuo > 3 iki < 5 kartų VNR viršijantis aminotransferazės aktyvumas ir tuo pat metu pasireiškia hiperbilirubinemija arba klinikinių kepenų pažeidimą rodančių požymių ar simptomų, gydymą pirfenidonu reikia visam laikui nutraukti ir pacientui pakartotinai nebeskirti šio vaistinio preparato.

Jeigu pacientui nustatomas ≥ 5 kartus VNR viršijantis aminotransferazės aktyvumas, gydymą pirfenidonu reikia visam laikui nutraukti ir pacientui pakartotinai nebeskirti šio vaistinio preparato.

Kepenų funkcijos sutrikimas
Pacientams, kuriems yra vidutinio sunkumo (t. y. B klasės pagal Child-Pugh klasifikaciją) kepenų funkcijos sutrikimų, nustatyta 60 % didesnė pirfenidono ekspozicija. Pacientams, kuriems jau anksčiau nustatyta lengvų arba vidutinio sunkumo (t. y. A ir B klasės pagal Child-Pugh klasifikaciją) kepenų funkcijos sutrikimų, reikia atsargiai vartoti Pirfenidone MSN, atsižvelgiant į tai, kad pirfenidono ekspozicija gali būti padidėjusi. Reikia atidžiai stebėti, ar pacientams nepasireiškia toksinio poveikio požymiai, ypač jeigu jie tuo pačiu metu vartoja žinomą CYP1A2 inhibitorių (žr. 4.5 ir 5.2 skyrius). Pirfenidone MSN poveikis žmonėms, kuriems nustatyta sunkių kepenų funkcijos sutrikimų, neištirtas, todėl pacientams, kuriems yra sunkių kepenų funkcijos sutrikimų, Pirfenidone MSN vartoti draudžiama (žr. 4.3 skyrių).

Padidėjusio jautrumo šviesai reakcija ir išbėrimas
Gydymo Pirfenidone MSN metu reikia vengti tiesioginių saulės spindulių (įskaitant ultravioletinių spindulių lempas) arba stengtis kuo mažiau būti saulėje. Pacientams reikia nurodyti kasdien naudoti apsauginį kremą nuo saulės, dėvėti drabužius, kurie apsaugotų nuo saulės poveikio, ir vengti kitų vaistinių preparatų, kurie sukelia padidėjusį jautrumą šviesai. Pacientus reikia informuoti, kad apie padidėjusio jautrumo šviesai reakcijos arba išbėrimo simptomus jie praneštų gydytojui. Sunkios padidėjusio jautrumo šviesai reakcijos pasireiškia nedažnai. Pasireiškus lengvai arba sunkiai padidėjusio jautrumo šviesai reakcijai arba išbėrus, gali tekti koreguoti vaistinio preparato dozę arba laikinai nutraukti gydymą (žr. 4.2 skyrių).

Sunkios odos reakcijos
Vaistinį preparatą pateikus į rinką buvo gauta su Pirfenidone MSN vartojimu susijusių pranešimų apie Stivenso-Džonsono (Stevens-Johnson) sindromo (SJS), toksinės epidermio nekrolizės (TEN) ir reakcijos į vaistinį preparatą su eozinofilija ir sisteminiais simptomais (DRESS sindromo) atvejus, kurie gali kelti pavojų gyvybei ar lemti mirtį. Jeigu pasireiškia šias reakcijas rodančių požymių ir simptomų, Pirfenidone MSN vartojimą reikia nedelsiant nutraukti. Jeigu Pirfenidone MSN vartojimo metu pacientui pasireiškė SJS, TEN arba DRESS sindromas, draudžiama atnaujinti gydymą Pirfenidone MSN ir šio vaistinio preparato vartojimą reikia visam laikui nutraukti.

Angioneurozinė edema / anafilaksija
Vaistiniam preparatui patekus į rinką buvo gauta su pirfenidono vartojimu susijusių pranešimų apie angioneurozinę edemą (kai kurie atvejai buvo sunkūs), pvz., veido, lūpų ir (arba) liežuvio patinimą, kuris gali būti susijęs su kvėpavimo sunkumu arba švokštimu. Gauta pranešimų apie anafilaksines reakcijas. Todėl pacientai, kuriems vartojant Pirfenidone MSN pasireiškia angioneurozinės edemos arba sunkių alerginių reakcijų požymiai arba simptomai, turi nedelsdami nutraukti gydymą šiuo vaistiniu preparatu. Pacientams, kuriems pasireiškė angioneurozinė edema arba sunkios alerginės reakcijos, turi būti taikomi standartiniai gydymo metodai. Pirfenidone MSN draudžiama vartoti pacientams, kuriems anksčiau pasireiškė angioneurozinė edema arba buvo padidėjęs jautrumas vartojant pirfenidono (žr. 4.3 skyrių).

Svaigulys
Gauta pranešimų apie pirfenidono vartojantiems pacientams pasireiškusį svaigulį. Todėl prieš imdamiesi veiklos, kuriai būtinas budrumas ar koordinacija, pacientai turi žinoti savo organizmo reakciją į šį vaistinį preparatą (žr. 4.7 skyrių). Atliekant klinikinius tyrimus, daugumai pacientų, kuriems pasireiškė svaigulys, nustatytas tik vienas toks reiškinys, ir dauguma reiškinių išnyko per vidutiniškai 22 dienas. Jeigu svaigulys nepraeina arba sustiprėja, galima koreguoti Pirfenidone MSN dozę arba visiškai nutraukti gydymą šiuo preparatu.

Nuovargis

Gauta pranešimų apie pirfenidono vartojantiems pacientams pasireiškusį nuovargį. Todėl prieš imdamiesi veiklos, kuriai būtinas budrumas arba koordinacija, pacientai turi žinoti savo organizmo reakciją į šį vaistinį preparatą (žr. 4.7 skyrių).

Svorio mažėjimas
Gauta pranešimų apie pirfenidonu gydomų pacientų svorio mažėjimą (žr. 4.8 skyrių). Gydytojai turi stebėti paciento svorį, jeigu svorio mažėjimas kliniškai reikšmingas, prireikus paraginti pacientą  padidinti suvartojamų kalorijų kiekį,.

Hiponatremija
Gauta pranešimų apie pirfenidonu gydomiems pacientams pasireiškusią hiponatremiją (žr. 4.8 skyrių). Kadangi hiponatremijos simptomai gali būti neryškūs ir juos gali užmaskuoti gretutinių ligų požymiai, rekomenduojama reguliariai atlikti laboratorinius tyrimus, ypatingai tuomet, kai pasireiškia būdingų hiponatremijos požymių ir simptomų, tokių kaip pykinimas, galvos skausmas ar svaigimas.

Pagalbinė medžiaga

Pirfenidone MSN tabletėje yra mažiau kaip 1 mmol (23 mg) natrio, t. y. jis beveik neturi reikšmės.

4.5	Sąveika su kitais vaistiniais preparatais ir kitokia sąveika

Maždaug 70–80 % pirfenidono metabolizuoja CYP1A2 ir nedidelę dalį kiti CYP izofermentai, įskaitant CYP2C9, 2C19, 2D6 ir 2E1.

Greipfrutų sulčių vartojimas siejamas su CYP1A2 slopinimu, todėl gydymo pirfenidonu metu jų reikia vengti.

Fluvoksaminas ir CYP1A2 inhibitoriai
Atliekant I fazės tyrimą, nustatyta, kad pirfenidono ekspozicija nerūkančių pacientų, kurie kartu su pirfenidonu vartojo fluvoksaminą (stiprų CYP1A2 inhibitorių, kuris slopina ir kitus CYP izofermentus (CYP2C9, 2C19 ir 2D6), organizme buvo 4 kartus didesnė.

Pirfenidone MSN negalima vartoti pacientams, tuo pačiu metu vartojantiems fluvoksaminą (žr. 4.3 skyrių). Prieš pradedant vartoti Pirfenidone MSN, gydymą fluvoksaminu reikia nutraukti ir vengti šio vaistinio preparato gydymo Pirfenidone MSN metu dėl sumažėjusio pirfenidono pasišalinimo iš organizmo. Kitų gydymo priemonių, kurios veikia kaip CYP1A2 ir vieno ar kelių kitų pirfenidono metabolizme dalyvaujančių CYP izofermentų (pvz., CYP2C9, 2C19 ir 2D6) inhibitoriai, reikia vengti gydymo pirfenidonu metu.

In vitro ir in vivo ekstrapoliacijos duomenys rodo, kad stiprūs ir selektyvūs CYP1A2 inhibitoriai (pvz., enoksacinas) gali didinti pirfenidono ekspoziciją maždaug 2–4 kartus. Jei negalima išvengti pirfenidono vartojimo tuo pačiu metu  kaip ir stipraus ir selektyvaus CYP1A2 inhibitoriaus, pirfenidono paros dozę reikia sumažinti iki 801 mg (po 267 mg tris kartus per parą). Pacientus reikia atidžiai stebėti, ar neatsiras nepageidaujamų reakcijų, susijusių su gydymu Pirfenidone MSN. Nutraukite Pirfenidone MSN vartojimą, jeigu būtina (žr. 4.2 ir 4.4 skyrius).

Pirfenidono vartojant kartu su 750 mg ciprofloksacino (vidutinio stiprumo CYP1A2 inhibitoriumi), pirfenidono ekspozicija padidėjo 81 %. Jeigu negalima išvengti ciprofloksacino vartojimo po 750 mg du kartus per parą, reikia sumažinti pirfenidono paros dozę iki 1 602 mg (po 534 mg tris kartus per parą). Pirfenidone MSN turi būti vartojamas atsargiai, jeigu ciprofloksacinas vartojamas 250 mg ar 500 mg dozėmis vieną ar du kartus per parą.

Pirfenidone MSN reikia atsargiai vartoti pacientams, kurie gydomi kitais vidutinio stiprumo CYP1A2 inhibitoriais (pvz., amjodaronu, propafenonu).

Taip pat ypatingo atidumo reikia gydant pacientus, kurie tuo pačiu metu vartoja CYP1A2 inhibitorių ir stiprių vieno ar kelių kitų pirfenidono metabolizme dalyvaujančių CYP izofermentų inhibitorių, pvz., inhibitorių, veikiančių CYP2C9 (pvz., amjodaroną, flukonazolą), 2C19 (pvz., chloramfenikolį) ir 2D6 (pvz., fluoksetiną, paroksetiną).

Cigarečių rūkymas ir CYP1A2 induktoriai
Atliekant I fazės sąveikos tyrimą, buvo vertinamas cigarečių rūkymo (CYP1A2 induktoriaus) poveikis pirfenidono farmakokinetinėms savybėms. Pirfenidono ekspozicija rūkančiųjų organizme buvo 50 % mažesnė, palyginti su nerūkančiais pacientais. Rūkymas gali suaktyvinti kepenų fermentų gamybą ir taip padidinti vaistinio preparato pasišalinimą iš organizmo ir sumažinti jo ekspoziciją. Atsižvelgiant į nustatytą cigarečių rūkymo ir jo indukcinio poveikio CYP1A2 ryšį, gydymo Pirfenidone MSN metu reikia vengti stiprių CYP1A2 induktorių (įskaitant rūkymą). Pacientus reikia paraginti nevartoti stiprių CYP1A2 induktorių ir mesti rūkyti prieš pradedant gydymą ir gydymo pirfenidonu metu.

Dėl vidutinio stiprumo CYP1A2 induktorių (pvz., omeprazolo) – šiuos preparatus vartojant kartu su pirfenidonu, teoriškai gali sumažėti pirfenidono koncentracija kraujo plazmoje.

Kartu vartojant vaistinių preparatų, kurie veikia kaip stiprūs ir CYP1A2, ir kitų pirfenidono metabolizme dalyvaujančių CYP izofermentų induktoriai (pvz., rifampiciną), gali reikšmingai sumažinti pirfenidono koncentraciją kraujo plazmoje. Esant galimybei, šių vaistinių preparatų reikia vengti.

4.6	Vaisingumas, nėštumo ir žindymo laikotarpis

Nėštumas

Duomenų apie pirfenidono vartojimą nėščioms moterims nėra.
Pirfenidonas ir (arba) jo metabolitai prasiskverbia pro gyvūnų placentą ir gali kauptis amniono skystyje.

Žiurkių, kurioms buvo skiriamos didelės šio preparato dozės (≥ 1000 mg/kg per parą), gestacijos laikotarpis pailgėjo, o vaisiaus gyvybingumas sumažėjo.
Dėl atsargumo nėštumo metu Pirfenidone MSN vartojimo reikia vengti. 

Žindymas

Nežinoma, ar pirfenidonas ir jo metabolitai išsiskiria į  gydytų moterų pieną. Esami farmakokinetinių tyrimų su gyvūnais duomenys rodo, kad pirfenidonas ir (arba) jo metabolitai išsiskiria į pieną ir gali jame kauptis (žr. 5.3 skyrių). Pavojaus žindomam kūdikiui negalima paneigti.

Atsižvelgiant į žindymo naudą kūdikiui ir gydymo naudą motinai, reikia nuspręsti, ar nutraukti žindymą, ar nutraukti  gydymą Pirfenidone MSN.

Vaisingumas
Atlikus ikiklinikinius tyrimus, nenustatyta jokio nepageidaujamo poveikio vaisingumui (žr. 5.3 skyrių).

4.7	Poveikis gebėjimui vairuoti ir valdyti mechanizmus

Pirfenidone MSN gali sukelti svaigulį ir nuovargį, o tai gali turėti vidutinio stiprumo įtakos gebėjimui vairuoti ar valdyti mechanizmus, todėl šių simptomų patiriantiems pacientams vairuoti ir valdyti mechanizmus reikia atsargiai.

4.8	Nepageidaujamas poveikis

Saugumo duomenų santrauka
Dažniausios nepageidaujamos reakcijos, apie kurias pranešta atliekant klinikinį tyrimą, kurio metu pacientams buvo skiriama po 2 403 mg pirfenidono per parą arba placebo, buvo: pykinimas (pasireiškė 32,4 % pirfenidono vartojusių tiriamųjų ir 12,2 % placebą vartojusių tiriamųjų), išbėrimas (26,2 % ir 7,7 %), viduriavimas (18,8 % ir 14,4%), nuovargis (18,5 % ir 10,4 %), dispepsija (16,1% ir 5,0 %), sumažėjęs apetitas (20,7 % ir 8,0 %), galvos skausmas (10,1 % ir 7,7 %) ir padidėjusio jautrumo šviesai reakcija (9,3 % ir 1,1 %).

Nepageidaujamų reakcijų sąrašas lentelėje
Pirfenidono saugumas buvo vertinamas atliekant klinikinius tyrimus, kuriuose dalyvavo 1 650 savanorių ir pacientų. Daugiau kaip 170 pacientų dalyvavo atviruose tyrimuose ilgiau kaip 5 metus, o kai kurie iki 10 metų.

1-oje lentelėje pateikiamos nepageidaujamos reakcijos, apie kurias pranešė ≥2 % iš 623 pacientų, kurie apibendrintų trijų pagrindinių III fazės tyrimų metu vartojo rekomenduojamą 2 403 mg pirfenidono per parą dozę. Nepageidaujamos reakcijos vaistiniam preparatui patekus į rinką išvardytos 1 lentelėje. Nepageidaujamų reakcijų atvejai išvardyti pagal organų sistemų klases (OSK) ir dažnį [labai dažnas (≥1/10), dažnas (nuo 1/100 iki <1/10), nedažnas (nuo ≥1/1 000 iki <1/100), retas (nuo ≥1/10 000 iki <1/1 000), nežinomas (negali būti apskaičiuotas pagal turimus duomenis)]. Kiekvienoje dažnio grupėje nepageidaujamas poveikis nurodytas sunkumo mažėjimo tvarka.

	1 lentelė. 	Nepageidaujamos reakcijų atvejai pagal OSK ir MedDRA dažnį

	Infekcijos ir infestacijos

	Labai dažni
	Viršutinių kvėpavimo takų infekcija

	Dažni
	Šlapimo takų infekcija

	Kraujo ir limfinės sistemos sutrikimai

	Nedažni
	Agranulocitozė1

	Imuninės sistemos sutrikimai

	Nedažni
	Angioneurozinė edema1

	Nežinomas
	Anafilaksija1

	Metabolizmo ir mitybos sutrikimai

	Labai dažni
	Svorio mažėjimas, sumažėjęs apetitas

	Nedažni
	Hiponatremija1

	Psichikos sutrikimai

	Labai dažni
	Nemiga

	Nervų sistemos sutrikimai

	Labai dažni
	Galvos skausmas, svaigulys

	Dažni
	Mieguistumas, disgeuzija, letargija

	Kraujagyslių sutrikimai

	Dažni
	Karščio pylimas

	Kvėpavimo sistemos, krūtinės ląstos ir tarpuplaučio sutrikimai

	Labai dažni
	Dispnėja, kosulys

	Dažni
	Gleivių atkosėjimas

	Virškinimo trakto sutrikimai

	Labai dažni
	Dispepsija, pykinimas, viduriavimas, gastroezofaginio refliukso liga, vėmimas, vidurių užkietėjimas

	Dažni
	Pilvo išpūtimas, nemalonus jausmas pilve, pilvo skausmas, skausminga viršutinė pilvo dalis, nemalonus jausmas skrandyje, gastritas, dujų susikaupimas

	Kepenų, tulžies pūslės ir latakų sutrikimai

	Dažni
	Padidėjęs ALT aktyvumas, padidėjęs AST aktyvumas, padidėjęs gama gliutamiltransferazės aktyvumas

	Nedažni
	Bendrojo bilirubino koncentracijos kraujo serume padidėjimas kartu su ALT ir AST aktyvumo padidėjimu1; vaistinio preparato sukelta kepenų liga2

	Odos ir poodinio audinio sutrikimai

	Labai dažni
	Išbėrimas

	Dažni
	Padidėjusio jautrumo šviesai reakcijos, niežėjimas, eritema, odos išsausėjimas, eriteminis išbėrimas, išbėrimas dėmelėmis, niežėjimą sukeliantis išbėrimas

	Dažnis nežinomas
	Stivenso-Džonsono (Stevens-Johnson) sindromas1, toksinė epidermio nekrolizė1, reakcija į vaistinį preparatą su eozinofilija ir sisteminiais simptomais (DRESS sindromas)1

	Skeleto, raumenų ir jungiamojo audinio sutrikimai

	Labai dažni
	Sąnarių skausmas

	Dažni
	Raumenų skausmas

	Bendrieji sutrikimai ir vartojimo vietos pažeidimai

	Labai dažni
	Nuovargis

	Dažni
	Astenija, su širdimi nesusijęs krūtinės skausmas

	Sužalojimai, apsinuodijimai ir procedūrų komplikacijos

	Dažni 
	Nudegimas saulės spinduliais


1 Nustatytas stebint vaistinį preparatą jam patekus į rinką (žr. 4.4 skyrių).
2 Stebint vaistinio preparato poveikį po patekimo į rinką nustatyta sunkių vaistinio preparato sukeltų kepenų pažeidimo atvejų, įskaitant pranešimus apie mirtimi pasibaigusius atvejus (žr. 4.3 ir 4.4 skyrius).

Apibendrintų IPF klinikinių tyrimų duomenų analizė, koreguota pagal ekspoziciją, patvirtino, jog pirfenidono saugumo ir toleravimo savybės pacientams, sergantiems pažengusia IPF (n = 366) yra panašios į savybes, nustatytas sergantiesiems nepažengusia liga (n = 942). 

Atrinktų nepageidaujamų reakcijų apibūdinimas

Sumažėjęs apetitas
Pagrindinių klinikinių tyrimų metu pasireiškę sumažėjusio apetito atvejai buvo lengvai koreguojami ir paprastai nesukeldavo reikšmingų pasekmių. Nedažnai sumažėjusio apetito atvejai buvo susiję su reikšmingu kūno svorio sumažėjimu, dėl ko prireikė medicininių intervencijų.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Klinikinių duomenų apie perdozavimo poveikį sukaupta nedaug. 12 dienų dozės didinimo laikotarpiu sveiki suaugę savanoriai vartojo kartotines pirfenidono dozes – iki bendros 4 806 mg per parą dozės, kurios buvo skiriamos kaip šešios 267 mg kapsulės tris kartus per parą. Nepageidaujamos reakcijos buvo lengvos ir laikinos bei panašios į dažniausias nepageidaujamas reakcijas, apie kurias pranešta vartojant pirfenidoną.

Įtarus, kad pacientas perdozavo vaistinio preparato, reikia užtikrinti palaikomąją medicinos pagalbą, sekant pagrindinius paciento organizmo būklės rodiklius ir atidžiai stebint jo klinikinę būklę.


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – imunosupresantai, kiti imunosupresantai, ATC kodas – L04AX05.

Pirfenidono veikimo mechanizmas nevisiškai ištirtas. Tačiau atsižvelgiant į esamus duomenis, galima teigti, kad pirfenidonas pasižymi antifibroziniu ir priešuždegiminiu poveikiu įvairiose in vitro sistemose ir gyvūnų plaučių fibrozės (bleomicino ir transplantato sukeltos fibrozės) modeliuose.

IPF yra lėtinė fibrozinė uždegiminė plaučių liga, kuriai įtakos turi uždegimą skatinančių citokinų, įskaitant tumoro nekrozės faktorių alfa (TNF‑α) ir interleukiną-1-beta (IL‑1β), sintezė ir išsiskyrimas, ir nustatyta, kad pirfenidonas slopina įvairių dirgiklių sukeliamą uždegiminių ląstelių kaupimąsi.

Pirfenidonas slopina fibroblastų proliferaciją, su fibroze susijusių baltymų ir citokinų gamybą ir dėl reakcijos į citokinų augimo faktorius, kaip antai transformuojantį augimo faktorių beta (TAF‑β) ir iš trombocitų išskirtą augimo faktorių (TGAF), padidėjusią ekstraląstelinio užpildo biosintezę ir kaupimąsi.

Klinikinis veiksmingumas

Pirfenidono klinikinis veiksmingumas buvo tiriamas atliekant keturis III fazės daugiacentrius, atsitiktinės atrankos, dvigubai koduotus, placebu kontroliuojamus IPF sergančių pacientų tyrimus. Trys iš šių III fazės tyrimų (PIPF‑004, PIPF‑006 ir PIPF‑016) buvo tarptautiniai, o vienas (SP3) atliktas Japonijoje.

Atliekant tyrimus PIPF‑004 ir PIPF‑006, buvo lyginamas gydymo 2 403 mg pirfenidono per parą doze ir placebo poveikis. Šių tyrimų modeliai buvo beveik identiški, išskyrus kelias išimtis, įskaitant vidutinės dozės grupę (1 197 mg per parą) tyrime PIPF‑004. Abiejų tyrimų metu tiriamieji vaistinį preparatą vartojo tris kartus per parą ne mažiau kaip 72 savaites. Atliekant abu tyrimus, pagrindinė vertinamoji baigtis buvo numatytos forsuotos gyvybinės plaučių talpos (FGPT, angl. Forced Vital Capacity, FVC) procentais pokytis nuo gydymo pradžios iki 72-os savaitės. Jungtinę PIPF‑004 ir PIPF‑006 tyrimų pacientų, kuriems buvo skirta 2 403 mg paros dozė, populiaciją iš viso sudarė iš viso 692 pacientai, kuriems gydymo pradžioje numatytos procentinės FGPT reikšmės mediana buvo 73,9 % pirfenidono vartojusiųjų grupėje ir 72,0 % placebo grupėje (intervalai atitinkamai 50–123 % ir 48–138 %), o gydymo pradžioje numatytos procentinės anglies monoksido difuzinės gebos (DLCO) reikšmės mediana buvo 45,1 % pirfenidono vartojusiųjų grupėje ir 45,6 % placebo grupėje (intervalai atitinkamai 25–81 % ir 21–94 %). PIPF‑004 tyrimo duomenimis, tyrimo pradžioje 2,4 % pacientų pirfenidono vartojusiųjų grupėje ir 2,1 % pacientų placebo grupėje numatyta procentinė FGPT reikšmė buvo mažesnė nei 50 % ir (arba) numatyta procentinė DLCO reikšmė buvo mažesnė nei 35 %. PIPF‑006 tyrimo duomenimis, tyrimo pradžioje 1,0 % pacientų pirfenidono vartojusiųjų grupėje ir 1,4 % pacientų placebo grupėje numatyta procentinė FGPT reikšmė buvo mažesnė nei 50 % ir (arba) numatyta procentinė DLCO reikšmė buvo mažesnė nei 35 %.

Atliekant tyrimą PIPF‑004, numatytos FGPT procentais sumažėjimas nuo gydymo pradžios iki 72-os savaitės pirfenidono vartojusių pacientų grupėje (N=174) buvo reikšmingai mažesnis, palyginti su pacientais, kuriems buvo skiriamas placebas (N=174; p=0,001, ranginė kovariacinė analizė (angl. rank ANCOVA). Taikant gydymą pirfenidonu, numatytos FGPT procentais sumažėjimas, palyginti su gydymo pradžia, taip pat buvo reikšmingai mažesnis 24-ą (p=0,014), 36-ą (p < 0,001), 48-ą (p < 0,001) ir 60-ą savaitę (p < 0,001). 72-ą savaitę 20 % pacientų, kurie vartojo pirfenidono, ir 35 % pacientų, kuriems buvo skiriamas placebas, nustatytas ≥ 10 % numatytos FGPT procentais sumažėjimas (riba, kuri rodo mirties nuo IPF riziką) (2 lentelė).

	2 lentelė. 	 PIPF-004  tyrimo metu nustatytas kategorinis forsuotos gyvybinės plaučių talpos (FVC), išreikštos numatomos vertės procentais, pokytis nuo pradinio lygio iki 72-os savaitės

	
	Pirfenidonas 
2 403 mg per parą
(N = 174)
	Placebas
(N = 174)

	Sumažėjo ≥ 10 % arba mirtis arba plaučių persodinimas
	35 (20 %)
	60 (34 %)

	Sumažėjo mažiau nei 10 %
	97 (56 %)
	90 (52 %)

	Nesumažėjo (FGPT pokytis > 0 %)
	42 (24 %)
	24 (14 %)



Nors atlikus išankstinę ranginę kovariacinę analizę, tarp pirfenidoną ir placebą vartojusių pacientų nenustatyta jokių skirtumų pagal  šešių minučių ėjimo tyrimą (angl. six minute walk test, 6MWT) nueitą atstumo pokytį nuo gydymo pradžios iki 72-os savaitės, atlikus ad hoc analizę, PIPF‑004 tyrimo metu nustatyta, kad 37 % pacientų, kurie vartojo prifenidoną, ir 47 % placebą vartojusių pacientų per 6 minučių tyrimą nueitas atstumas sutrumpėjo ≥ 50 m.

Atlikus tyrimą PIPF‑006, nustatyta, kad pirfenidonu gydomų pacientų (N=171) numatytos FGPT procentais sumažėjimas nuo gydymo pradžios iki 72-os savaitės buvo ne mažesnis nei vartojusiųjų placebą grupėje (N=173; p=0,501). Tačiau pirfenidonu gydomų pacientų numatytos FGPT procentais sumažėjimas, palyginti su gydymo pradžia, buvo mažesnis 24-ą (p < 0,001), 36-ą savaitę (p=0,011) ir 48-ą savaites (p=0,005). 72-ą savaitę ≥ 10 % FGPT sumažėjimas nustatytas 23 % pirfenidoną ir 27 % placebą vartojusių pacientų (3 lentelė).

	3 lentelė. PIPF-006  tyrimo metu nustatytas kategorinis forsuotos gyvybinės plaučių talpos (FVC), išreikštos numatomos vertės procentais, pokytis nuo pradinio lygio iki 72-os savaitės

	
	Pirfenidonas 
2 403 mg per parą
(N = 171)
	Placebas
(N = 173)

	Sumažėjo ≥ 10 % arba mirtis arba plaučių persodinimas
	39 (23 %)
	46 (27 %)

	Sumažėjo mažiau nei 10 %
	88 (52 %)
	89 (51 %)

	Nesumažėjo (FGPT pokytis > 0 %)
	44 (26 %)
	38 (22 %)



Palyginus tyrimo PIPF‑006 gydymo pradžios ir 72-os savaitės rezultatus, pirfenidono vartojusių pacientų per 6 min. tyrimą nueitas atstumas sutrumpėjo gerokai mažiau, palyginti su placebą vartojusiais pacientais (p < 0,001, ranginė koreliacinė analizė). Be to, atlikus ad hoc analizę, PIPF‑006 tyrimo metu nustatyta, kad 33 % pirfenidoną vartojusių pacientų ir 47 % placebą vartojusių pacientų per 6 min. tyrimą nueitas atstumas sumažėjo ≥ 50 m.

Atlikus bendrą tyrimų PIPF‑004 ir PIPF‑006 išgyvenamumo duomenų analizę, nustatyta, kad mirtingumas 2 403 mg pirfenidono per parą vartojusių pacientų grupėje buvo 7,8 %, o vartojusiųjų placebą – 9,8 % (rizikos santykis (RS 0,77 (95 % PI, 0,47–1,28).

Atliekant tyrimą PIPF-016, buvo lyginamas gydymo 2 403 mg pirfenidono per parą doze ir placebo poveikis. Tiriamieji vaistinį preparatą vartojo tris kartus per parą 52 savaites. Pagrindinė vertinamoji baigtis buvo numatytos FGPT procentais pokytis nuo gydymo pradžios iki 52-os savaitės. Iš viso 555 pacientams vidutinė gydymo pradžioje numatyta FGPT procentais ir DLCO (plaučių difuzinė geba) procentais buvo atitinkamai 68 % (intervalas nuo 48 % iki 91 %) ir 42 % (intervalas nuo 27 % iki 170 %). Dviem procentams pacientų gydymo pradžioje numatyta FGPT procentais buvo mažesnė nei 50 %, o 21 % pacientų numatyta DLCO procentais buvo mažesnė nei 35 %.

Atliekant tyrimą PIPF-016, numatytos FGPT procentais sumažėjimas nuo gydymo pradžios iki 52-os savaitės pirfenidono vartojusių pacientų grupėje (N=278) buvo reikšmingai mažesnis, palyginti su pacientais, kuriems buvo skiriamas placebas (N=277; p<0,000001, ranginė kovariacinė analizė, angl. rank ANCOVA). Taikant gydymą pirfenidonu, numatytos FGPT procentais sumažėjimas, palyginti su gydymo pradžia, taip pat buvo reikšmingai mažesnis 13-ą (p < 0,000001), 26-ą (p < 0,000001) ir 39-ą (p = 0,000002) savaitę. 52-ą savaitę 17 % pacientų, kurie vartojo pirfenidono, ir 32 % pacientų, kuriems buvo skiriamas placebas, nustatytas ≥ 10 % numatytos FGPT procentais sumažėjimas arba mirtis (4 lentelė).

	4 lentelė. PIPF-016  tyrimo metu nustatytas kategorinis forsuotos gyvybinės plaučių talpos (FVC), išreikštos numatomos vertės procentais, pokytis nuo pradinio lygio iki 52-os savaitės

	
	Pirfenidonas 
2 403 mg per parą
(N = 278)
	Placebas
(N = 277)

	Sumažėjo ≥ 10 % arba mirtis
	46 (17 %)
	88 (32 %)

	Sumažėjo mažiau nei 10 %
	169 (61 %)
	162 (58 %)

	Nesumažėjo (FGPT pokytis > 0 %)
	63 (23 %)
	27 (10 %)



Palyginus tyrimo PIPF-016 gydymo pradžios ir 52-os savaitės rezultatus, pirfenidono vartojusių pacientų per 6 min. tyrimą nueitas atstumas sutrumpėjo reikšmingai mažiau, palyginti su placebą vartojusiais pacientais (p = 0,036, ranginė koreliacinė analizė). Nustatyta, kad 26 % pirfenidono vartojusių pacientų ir 36 % placebą vartojusių pacientų per 6 min. tyrimą nueitas atstumas sumažėjo ≥ 50 m.

Atlikus išankstinę bendrą tyrimų PIPF-016, PIPF-004 ir PIPF-006 analizę 12-ą mėnesį nustatyta, kad mirštamumas dėl bet kokių priežasčių 2 403 mg pirfenidono per parą vartojusių pacientų grupėje buvo reikšmingai mažesnis (3,5 %, 22 iš 623 pacientų) palyginti su placebą vartojusiais pacientais (6,7 %, 42 iš 624 pacientų), taigi per pirmuosius 12 mėnesių mirštamumo dėl bet kokių priežasčių rizika sumažėjo 48 % (RS 0,52 (95 % PI, 0,31–0,87), p = 0,0107, log-rank testas).

Tyrime (SP3) su Japonijos pacientais, buvo lyginamas 1800 mg pirfenidono per parą dozės (pagal svorį atitinka tyrimų PIPF‑004 ir PIPF‑006 metu JAV ir Europos populiacijose vartotą 2 403 mg per parą dozę) ir placebo poveikis (N=110 ir N=109). Pirfenidonu gydomiems pacientams 52-ą savaitę nustatytas gerokai mažesnis vidutinis gyvybinės plaučių talpos sumažėjimas (pagrindinė vertinamoji baigtis), palyginti su vartojusiais placebą (‑0,09±0,02 l. plg. su ‑0,16±0,02 l., p = 0,042).

IPF sergantys pacientai, kuriems nustatytas sunkus plaučių funkcijos sutrikimas 
Atlikus jungtinę PIPF‑004, PIPF‑006 ir PIPF‑016 tyrimų duomenų post-hoc analizę nustatyta, kad pažengusia IPF sergančiųjų populiacijoje (n = 170), kai pradinė FGPT reikšmė buvo < 50 % ir (arba) pradinė DLCO reikšmė buvo < 35 %, FGPT reikšmės sumažėjimas per metus pirfenidono vartojusių pacientų grupėje (n = 90), lyginant su placebo grupe (n = 80) buvo atitinkamai ‑150,9 ml ir ‑277,6 ml.

Pagrindžiamojo 52 savaičių trukmės IIb fazės, daugiacentrio, atsitiktinių imčių, dvigubai koduoto, placebu kontroliuojamo klinikinio tyrimo MA29957, kuriame dalyvavo IPF sergantys pacientais su pažengusiu plaučių funkcijos sutrikimu (DLCO < 40 % numatytos reikšmės) ir didele 3-iojo laipsnio plautinės hipertenzijos rizika, duomenimis, 89 pacientams, kuriems buvo skiriama pirfenidono monoterapija, nustatytas panašus FGPT reikšmės sumažėjimas, kaip ir pirfenidono vartojusiems pacientams, kurių duomenys įvertinti atlikus apibendrintų III fazės PIPF‑004, PIPF‑006 ir PIPF‑016 tyrimų duomenų post-hoc analizę.

Vaikų populiacija

Europos vaistų agentūra atleido nuo įpareigojimo pateikti pirfenidono tyrimų su visais vaikų populiacijos pogrupiais duomenis IPF indikacijai (vartojimo vaikams informacija pateikiama 4.2 skyriuje).

5.2	Farmakokinetinės savybės

Absorbcija
Pirfenidono kapsules vartojant valgio metu, smarkiai (50 %) sumažėja didžiausia preparato koncentracija kraujo plazmoje (Cmax) ir pasireiškia mažesnis poveikis plotui po kreive (AUC), palyginti su preparato vartojimu nevalgius. Sveikiems vyresnio amžiaus (50–66 metų) savanoriams pavartojus vienkartinę  801 mg preparato dozę po valgio, pirfenidono absorbcija sulėtėjo, o AUC pavalgius siekė maždaug 80–85 % AUC, nustatyto pacientams nevalgius. Vaistinio preparato vartojant nevalgius, nustatytas biologinis ekvivalentiškumas, kai buvo lyginamas 801 mg tabletės arba trijų 267 mg kapsulių vartojimas. Vaistinio preparato skiriant valgio metu, 801 mg tabletė atitiko biologinio ekvivalentiškumo kriterijus vertinant AUC rodiklius ir juos lyginant su kapsulių rodikliais, tačiau Cmax rodiklio 90 % pasikliautinumo intervalas (108,26 % – 125,60 %) šiek tiek viršijo viršutinę standartinės biologinio ekvivalentiškumo ribos vertę (90 % PI: 80,00 % – 125,00 %). Valgymo įtaka per burną vartojamo pirfenidono AUC rodikliui buvo panaši tiek vartojant tabletę, tiek kapsulių farmacinę formą. Skiriant bet kurios iš šių farmacinių formų valgio metu, nustatytas sumažėjęs pirfenidono Cmax rodiklis, lyginant su rodikliais, nustatytais vaistinio preparato vartojant nevalgius, o skiriant pirfenidono tabletę Cmax sumažėjo šiek tiek mažiau (40 %) nei skiriant pirfenidono kapsulių (sumažėjimas 50 %). Palyginti su nevalgiusių tiriamųjų grupe, pavalgiusių tiriamųjų grupėje pasireiškė mažiau nepageidaujamų reiškinių (pykinimo ir galvos svaigimo atvejų). Todėl siekiant sumažinti pykinimo ir galvos svaigimo atvejų dažnumą, Pirfenidon MSM rekomenduojama vartoti valgio metu.

Absoliutus pirfenidono biologinis prieinamumas žmogaus organizme, nenustatytas.

Pasiskirstymas
Pirfenidonas jungiasi prie žmogaus kraujo plazmos baltymų, daugiausia su serumo albuminu. Bendras vidutinis jungimosi rodiklis, esant klinikinių tyrimų metu stebėtai koncentracijai (1–100 μg/ml), svyravo nuo 50 iki 58 %. Vidutinis tikrasis per burną suvartoto vaistinio preparato pusiausvyrinis pasiskirstymo tūris yra maždaug 70 l, o tai rodo, kad pirfenidono pasiskirstymas audiniuose yra nedidelis.

Biotransformacija
Maždaug 70–80 % pirfenidono metabolizuoja CYP1A2 ir nedidelę dalį kiti CYP izofermentai, įskaitant CYP2C9, 2C19, 2D6 ir 2E1. In vitro atliktų tyrimų duomenys rodo tam tikrą farmakologiškai reikšmingą pagrindinio pirfenidono metabolito (5-karboksi-pirfenidono) aktyvumą, kai jo koncentracija viršija didžiausią plazmos koncentraciją, nustatomą IPF sergantiems pacientams. Tai gali tapti kliniškai reikšminga pacientams, kuriems yra vidutinio sunkumo inkstų veiklos sutrikimų, kurių metu plazmoje būna padidėjusi 5-karboksi-pirfenidono ekspozicija.

Eliminacija
Panašu, kad per burną vartojamo pirfenidono klirensą galima šiek tiek neutralizuoti. Kelių dozių diapazono tyrimo metu su sveikais vyresnio amžiaus tiriamaisiais, kurie vartojo 267–1 335 mg preparato tris kartus per parą, vartojant didesnę nei 801 mg dozę tris kartus per parą, vidutinis klirensas sumažėjo maždaug 25 %. Sveikiems vyresnio amžiaus tiriamiesiems išgėrus vieną pirfenidono dozę, vidutinis tikrasis baigtinės eliminacijos pusperiodis buvo maždaug 2,4 val. Maždaug 80 % per burną suvartotos pirfenidono dozės pašalinama su šlapimu per 24 val. nuo preparato suvartojimo. Didžioji dalis pirfenidono pašalinama iš organizmo kaip 5‑karboksi-pirfenidono metabolitas (> 95 % gauto kiekio), o mažiau negu 1 % pirfenidono iš organizmo pašalinamas su šlapimu nepakitęs.

Ypatingos populiacijos

Kepenų funkcijos sutrikimai
Pirfenidono ir 5‑karboksi-pirfenidono metabolito farmakokinetinės savybės buvo lyginamos tiriant vidutinio sunkumo (B klasės pagal Child-Pugh klasifikaciją) kepenų funkcijos sutrikimų turinčius pacientus ir pacientus, kurių kepenų funkcija nesutrikusi. Iš rezultatų matyti, kad vidutinio sunkumo kepenų funkcijos sutrikimų turintiems pacientams per burną suvartojus vieną 801 mg pirfenidono dozę (tris 267 mg kapsules), pirfenidono ekspozicija padidėja vidutiniškai 60 %. Pacientams, turintiems lengvų arba vidutinio sunkumo kepenų funkcijos sutrikimų, pirfenidoną reikia vartoti atsargiai ir reikia atidžiai stebėti, ar jiems nepasireiškia toksinio poveikio požymiai, ypač jeigu jie tuo pačiu metu vartoja žinomą CYP1A2 inhibitorių (žr. 4.2 ir 4.4 skyrius). Pacientams, kuriems nustatyta sunkių kepenų funkcijos sutrikimų ir paskutinės stadijos kepenų liga, Pirfenidone MSN vartoti negalima (žr. 4.2 ir 4.3 skyrius).

Inkstų funkcinos sutrikimai
Ištyrus pacientus, kuriems yra nesunkių, vidutinio sunkumo arba sunkių inkstų funkcijos sutrikimų, nenustatyta jokių kliniškai reikšmingų pirfenidono farmakokinetinių savybių skirtumų, palyginti su tiriamaisiais, kurių inkstų funkcija nesutrikusi. Pradinė medžiaga daugiausia metabolizuojama į 5-karboksi-pirfenidoną. Nustatyta, kad 5-karboksi-pirfenidono AUC0-∞ rodiklio vidurkis (SN) buvo reikšmingai didesnis pacientų, kuriems buvo vidutinio sunkumo (p = 0,009) arba sunkių (p < 0,0001) inkstų funkcijos sutrikimų, grupėse nei pacientų, kurių inkstų funkcija buvo normali, grupėje: atitinkamai 100 (26,3) mg•val./l ir 168 (67,4) mg•val./l, palyginus su 28,7 (4,99) mg•val./l. 

	Grupė pagal inkstų veiklos sutrikimą Impairment Group
	
Statistiniai rodikliai
	AUC0-∞ (mg•val./l)

	
	
	Pirfenidonas
	5-karboksi-pirfenidonas

	Sutrikimo nėra
	Vidurkis (SN)
	42,6 (17,9)
	28,7 (4,99)

	n  6
	Mediana (25–75-oji)
	42,0 (33,1–55,6)
	30,8 (24,1–32,1)

	Nesunkus
	Vidurkis (SN)
	59,1 (21,5)
	49,3a (14,6)

	n  6
	Mediana (25–75-oji)
	51,6 (43,7–80,3)
	43,0 (38,8–56,8)

	Vidutinio sunkumo
	Vidurkis (SN)
	63,5 (19,5)
	100b (26,3)

	n  6
	Mediana (25–75-oji)
	66,7 (47,7–76,7)
	96,3 (75,2–123)

	Sunkus
	Vidurkis (SN)
	46,7 (10,9)
	168c (67,4)

	n  6
	Mediana (25–75-oji)
	49,4 (40,7–55,8)
	150 (123–248)



AUC0-∞ – plotas po koncentracijos priklausomybės nuo laiko kreive nuo nulinio laiko momento iki begalybės.
a p reikšmė, lyginant su rodmenimis, nustatytais pacientams, kurių inkstų funkcija normali, = 1,00 (porinis palyginimas Bonferroni metodu).
b p reikšmė, lyginant su rodmenimis, nustatytais pacientams, kurių inkstų funkcija normali, = 0,009 (porinis palyginimas Bonferroni metodu).
c p reikšmė, lyginant su rodmenimis, nustatytais pacientams, kurių inkstų funkcija normali, < 0,0001 (porinis palyginimas Bonferroni metodu).

Pacientams, kuriems yra vidutinio sunkumo inkstų funkcijos sutrikimų, 5-karboksi-pirfenidono ekspozicija padidėja 3,5 karto ir daugiau. Kliniškai reikšmingo šio metabolito farmakologinio aktyvumo pacientams, kuriems yra vidutinio sunkumo inkstų funkcijos sutrikimų, atmesti negalima. Pirfenidoną vartojantiems pacientams, turintiems lengvų inkstų funkcijos sutrikimų, vaistinio preparato dozės koreguoti nereikia. Pirfenidono reikia atsargiai skirti pacientams, kuriems yra vidutinio sunkumo inkstų funkcijos sutrikimų. Pacientams, kuriems nustatyta sunkių inkstų funkcijos sutrikimų (kreatinino klirensas < 30 ml/min.) arba galutinės stadijos inkstų liga, dėl kurios pacientui reikia taikyti dializę, pirfenidono vartoti negalima (žr. 4.2 ir 4.3 skyrius).

Atlikus 4 tyrimų su sveikais tiriamaisiais ar pacientais, kuriems nustatyta inkstų funkcijos sutrikimų, ir vieno tyrimo su IPF sergančiais pacientais farmakokinetinių duomenų analizes, nenustatyta jokio kliniškai reikšmingo amžiaus, lyties ar kūno dydžio poveikio pirfenidono farmakokinetinėms savybėms.

5.3	Ikiklinikinių saugumo tyrimų duomenys

Įprastų farmakologinio saugumo, kartotinių dozių toksiškumo, genotoksiškumo ir galimo kancegoriškumo ikiklinikinių tyrimų duomenys specifinio pavojaus žmogui nerodo.

Atlikus kartotinių dozių toksiškumo tyrimus su pelėmis, žiurkėmis ir šunimis, nustatytas kepenų svorio padidėjimas; tai paprastai pasireiškė kartu su centrinės kepenų skilties ląstelių hipertrofija. Nutraukus gydymą, prasidėjo grįžtamieji procesai. Atliekant kancerogeniškumo tyrimus su žiurkėmis ir pelėmis, nustatytas padidėjęs kepenų navikų paplitimas. Šie kepenų tyrimų rezultatai siejami su suaktyvėjusias kepenų mikrosomų fermentais; tiriant pirfenidono vartojančius pacientus, tokio poveikio nenustatyta. Manoma, kad šie rezultatai neturi įtakos žmonėms,

Tiriant žiurkių pateles, kurioms buvo skiriama 1 500 mg/kg per parą dozė (kuri 37 kartus viršija žmonėms skiriamą 2 403 mg per parą dozę), nustatyta statistiškai reikšmingai daugiau gimdos navikų atvejų. Iš veikimo mechanizmo tyrimų rezultatų matyti, kad gimdos navikų paplitimas gali būti susijęs su lėtiniu dopaminu veikiamų lytinių hormonų pusiausvyros sutrikimu, kurį lemia konkrečiai gyvūnų rūšiai, žiurkėms, būdingas endokrininis mechanizmas, kurio žmonės neturi.

Atlikus toksikologinio poveikio reprodukcinei sistemai tyrimus, nepageidaujamo poveikio žiurkių patinų ar patelių vaisingumui ar jauniklių postnatalinei raidai nenustatyta, o ištyrus žiurkes (1 000 mg/kg per parą) ir triušius (300 mg/kg per parą), teratogeniškumo įrodymų nenustatyta. Pirfenidonas ir (arba) jo metabolitai prasiskverbia pro gyvūnų placentą ir gali kauptis amniono skystyje. Žiurkių, kurioms buvo skiriamos didelės preparato dozės (≥ 450 mg/kg per parą), rujos ciklas pailgėjo ir dažnai nustatytas nereguliarus ciklas. Žiurkių, kurioms buvo skiriamos didelės šio preparato dozės (≥ 1 000 mg/kg per parą), gestacijos laikotarpis pailgėjo, o vaisiaus gyvybingumas sumažėjo. Atlikus tyrimus su žiurkėmis laktacijos laikotarpiu, nustatyta, kad pirfenidonas ir (arba) jo metabolitai išskiriami su pienu ir gali kauptis piene.

Atlikus standartinio rinkinio laboratorinius tyrimus, mutageninio ar genotoksinio poveikio nenustatyta, o ištyrus preparatą su UV ekspozicija, jo mutageniškumo nenustatyta. Atlikus pirfenidono klastogeninio poveikio esant UV ekspozicijai tyrimą su kininio žiurkėno plaučių ląstelėmis, gauti teigiami rezultatai.

UVA ir UVB spinduliais apšvitinus jūrų kiaulytes, kurioms peroraliniu būdu skirtas pirfenidonas, pasireiškė fototoksiškumas ir sudirginimas. Užtepus apsaugos nuo saulės priemonę, fototoksiškumo sukelti pažeidimai buvo ne tokie sunkūs.


6.	FARMACINĖ INFORMACIJA

6.1	Pagalbinių medžiagų sąrašas

Tabletės šerdis
Mikrokristalinė celiuliozė
Kroskarmeliozės natrio druska
Hidroksipropilceliuliozė
Bevandenis koloidinis silicio dioksidas 
Magnio stearatas

Tabletės plėvelė
Iš dalies hidrolizuotas polivinilo alkoholis (E1203)
Titano dioksidas (E171)
Makrogolis 4000 (E1521)
Talkas (E553b)

6.2	Nesuderinamumas

Duomenys nebūtini.

6.3	Tinkamumo laikas

267 mg ir 801 mg tabletės
3 metai lizdinėms plokštelėms ir 3 metai buteliukams.

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys

Buteliuko pakuotė:
Pakuočių dydžiai 

267 mg plėvele dengtos tabletės 
1 DTPE buteliukas, kuriame yra 90 plėvele dengtų tablečių. 
2 DTPE buteliukai, kurių kiekviename yra po 90 plėvele dengtų tablečių (viso 180 plėvele dengtų tablečių). 

801 mg plėvele dengtos tabletės
1 DTPE buteliukas, kuriame yra 90 plėvele dengtų tablečių. 

Lizdinių plokštelių pakuotė: PVC/Aclar- aliuminio folijos lizdinės plokštelės

Pakuočių dydžiai 

267 mg plėvele dengtos tabletės

1 lizdinė plokštelė, kurioje yra 21 plėvele dengta tabletė (iš viso 21 tabletė) 
2 lizdinės plokštelės, kurių kiekvienoje yra po 21 plėvele dengtą tabletę (iš viso 42 tabletės) 
4 lizdinės plokštelės, kurių kiekvienoje yra po 21 plėvele dengtą tabletę (iš viso 84 tabletės) 
8 lizdinės plokštelės, kurių kiekvienoje yra po 21 plėvele dengtą tabletę (iš viso 168 tabletės) 
Dalomoji lizdinė plokštelė: 63 x 1 ar 252 x 1 plėvele dengtos tabletės perforuotose dalomosiose lizdinėse plokštelėse. 

2 savaičių trukmės gydymo pradžios pakuotė: sudėtinė pakuotė, kurioje yra 63 plėvele dengtos tabletės (1 pakuotė, kurioje yra 1 lizdinė plokštelė su 21 tablete, ir 1 pakuotė, kurioje yra 2 lizdinės plokštelės po 21 tabletę). 

Gydymo tęsimo pakuotė: sudėtinė pakuotė, kurioje yra 252 plėvele dengtos tabletės (3 pakuotės, kurių kiekvienoje yra po 4 lizdines plokšteles su 21 tablete). 

801 mg plėvele dengtos tabletės

4 įprastos lizdinės plokštelės, kurių kiekvienoje yra po 21 plėvele dengtą tabletę (iš viso 84 tabletės). 
Dalomoji lizdinė plokštelė: 84 x 1 plėvele dengtos tabletės perforuotoje dalomojoje lizdinėje plokštelėje. 
Gydymo tęsimo pakuotė: sudėtinė pakuotė, kurioje yra 252 plėvele dengtos tabletės (3 pakuotės, kurių kiekvienoje yra po 4 lizdines plokšteles su 21 tablete) 

Gali būti tiekiamos ne visų dydžių pakuotės.

[bookmark: OLE_LINK1]6.6	Specialūs reikalavimai atliekoms tvarkyti 

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7.	REGISTRUOTOJAS

MSN Labs Europe Limited
KW20A, Corradino Park
Paola PLA 3000
Malta


8.	REGISTRACIJOS PAŽYMĖJIMO NUMERIS (-IAI)

	267 mg
Lizdinė plokštelė:
LT/1/26/6106/001 – N21
LT/1/26/6106/002 – N42
LT/1/26/6106/003 – N84
LT/1/26/6106/004 – N168
LT/1/26/6106/007 – N63 (N21+N42)
LT/1/26/6106/008 – N252 (N3x84)
Dalomoji lizdinė plokštelė:
LT/1/26/6106/005 – N63x1
LT/1/26/6106/006 – N252x1
Buteliukas:
LT/1/26/6106/009 – N90
LT/1/26/6106/010 – N180 (2x90)
	801 mg
Lizdinė plokštelė:
LT/1/26/6107/001 – N84
LT/1/26/6107/003 – N252 (N3x84)
Dalomoji lizdinė plokštelė:
LT/1/26/6107/002 – N84x1
Buteliukas:
LT/1/26/6107/004 – N90




9.	REGISTRAVIMO / PERREGISTRAVIMO DATA

Registravimo data 2026 m. liepos 24 d.


10.	TEKSTO PERŽIŪROS DATA

2026 m. liepos 24 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

























II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ 

B.	TIEKIMO IR VARTOJIMO SĄLYGOS AR APRIBOJIMAI

C.	KITOS SĄLYGOS IR REIKALAVIMAI REGISTRUOTOJUI

D.	SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI


A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

MSN Labs Europe Limited
KW20A Corradino Park
Paola, PLA 3000
Malta

arba

Pharmadox Healthcare Limited
KW20A Kordin Industrial Park
Paola, PLA 3000
Malta

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.


C.	KITOS SĄLYGOS IR REIKALAVIMAI REGISTRUOTOJUI

	Periodiškai atnaujinami saugumo protokolai (PASP)

Registruotojas šio vaistinio preparato PASP teikia remdamasis Direktyvos 2001/83/EB 107c straipsnio 7 dalyje numatytame Sąjungos referencinių datų sąraše (EURD sąraše), kuris skelbiamas Europos vaistų tinklalapyje, nustatytais reikalavimais.


D.	SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI

	Rizikos valdymo planas (RVP)

Registruotojas atlieka reikalaujamą farmakologinio budrumo veiklą ir veiksmus, kurie išsamiai aprašyti registracijos bylos 1.8.2 modulyje pateiktame RVP ir suderintose tolesnėse jo versijose.

Atnaujintas rizikos valdymo planas turi būti pateiktas:
	pareikalavus Valstybinei vaistų kontrolės tarnybai prie Lietuvos Respublikos sveikatos apsaugos ministerijos;
	kai keičiama rizikos valdymo sistema, ypač gavus naujos informacijos, kuri gali lemti didelį naudos ir rizikos santykio pokytį arba pasiekus svarbų (farmakologinio budrumo ar rizikos mažinimo) etapą.

	Papildomos rizikos mažinimo priemonės

Registruotojas turi užtikrinti, kad prieš pateikiant vaistą rinkai, visi gydytojai, kurie turėtų skirti Pirfenidone MSN savo pacientams, gautų gydytojų informacijos paketą, kuriame būtų:

•	preparato informaciniai dokumentai (preparato charakteristikų santrauka);
•	informacija gydytojui (saugumo kontrolinių klausimų sąrašai);
•	informacija pacientui (paciento pakuotės lapelis).

Pirfenidone MSN saugumo klausimų kontroliniame sąraše turėtų būti ši pagrindinė su kepenų funkcija, vaistinio preparato sukelta kepenų pažaida ir jautrumu šviesai susijusi informacija:

Kepenų funkcija, vaistinio preparato sukelta kepenų pažaida
•	Pirfenidone MSN negalima vartoti pacientams, kuriems nustatyta sunkių kepenų funkcijos sutrikimų arba paskutinės stadijos kepenų liga.
•	Gydant Pirfenidone MSN gali padidėti transaminazių koncentracija kraujo serume.
•	Prieš pradedant gydymą Pirfenidone MSN, o vėliau nuolat reikia stebėti kepenų funkcijos tyrimų rezultatus.
•	Reikia atidžiai stebėti pacientus, kuriems padidėja kepenų fermentų aktyvumas, atitinkamai koreguojant preparato dozę arba nutraukiant gydymą šiuo vaistiniu preparatu.
•	Reikia nedelsiant įvertinti klinikinę būklę ir ištirti kepenų funkcijos rodmenis tiems pacientams, kuriems pasireiškia kepenų pažaidos požymių arba simptomų.

Jautrumas šviesai
•	Pacientai turėtų žinoti, kad Pirfenidone MSN siejamas su įsijautrinimo šviesai reakcijomis ir kad reikia imtis profilaktinių priemonių šioms reakcijoms išvengti.
•	Pacientams rekomenduojama vengti tiesioginės saulės šviesos (įskaitant ultravioletinių spindulių lempų šviesą) arba stengtis kuo mažiau būti joje.
•	Pacientams reikia nurodyti kasdien naudoti apsaugos nuo saulės preparatą, dėvėti drabužius, kurie apsaugotų nuo saulės poveikio, ir vengti kitų vaistinių preparatų, kurie sukelia jautrumą šviesai.

Informacijoje gydytojams reikia paraginti vaistus skiriančius gydytojus pranešti apie sunkias nepageidaujamas reakcijas ir ypač svarbias kliniškai reikšmingas nepageidaujamas reakcijas, įskaitant 

•	įsijautrinimo šviesai reakcijas ir odos išbėrimą;
•	kepenų funkcijos tyrimų rezultatų nukrypimus nuo normos;
•	vaistinio preparato sukelta kepenų pažaida;
•	kitas kliniškai reikšmingas nepageidaujamas reakcijas (vaistą paskyrusio gydytojo sprendimu).

























III PRIEDAS

ŽENKLINIMAS IR PAKUOTĖS LAPELIS



























A. ŽENKLINIMAS





INFORMACIJA ANT IŠORINĖS PAKUOTĖS

LIZDINIŲ PLOKŠTELIŲ DĖŽUTĖ
BUTELIUKO DĖŽUTĖ
SUDĖTINĖS LIZDINIŲ PLOKŠTELIŲ PAKUOTĖS DĖŽUTĖ


1.	VAISTINIO PREPARATO PAVADINIMAS

Pirfenidone MSN 267 mg plėvele dengtos tabletės
Pirfenidone MSN 801 mg plėvele dengtos tabletės

pirfenidonum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje tabletėje yra 267 mg pirfenidono.
Kiekvienoje tabletėje yra 801 mg pirfenidono.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

Plėvele dengta tabletė

267 mg: 

[Lizdinės plokštelės] 
21 plėvele dengta tabletė 
42 plėvele dengtos tabletės
84 plėvele dengtos tabletės
168 plėvele dengtos tabletės
63 x 1 plėvele dengtos tabletės
252 x 1 plėvele dengtos tabletės 

[Lizdinės plokštelės sudėtinėje pakuotėje] 
Sudėtinė pakuotė, kurioje yra 63 plėvele dengtos tabletės (1 pakuotė, kurioje yra 1 lizdinė plokštelė po 21 tabletę, ir 1 pakuotė, kurioje yra 2 lizdinės plokštelės po 21 tabletę)
Sudėtinė pakuotė, kurioje yra 252 plėvele dengtos tabletės (3 pakuotės, kurių kiekvienoje yra 4 lizdinės plokštelės po 21 tabletę) 

[DTPE buteliukas] 
90 plėvele dengtų tablečių
180 plėvele dengtų tablečių 2 buteliukuose, kurių kiekviename yra po 90 plėvele dengtų tablečių

801 mg: 

[Lizdinės plokštelės] 
84 tabletės 
84 x 1 plėvele dengtos tabletės 

[Lizdinės plokštelės sudėtinėje pakuotėje] 
Sudėtinė pakuotė, kurioje yra 252 plėvele dengtos tabletės (3 pakuotės, kurių kiekvienoje yra 4 lizdinės plokštelės po 21 tabletę) 

[DTPE buteliukas] 
90 plėvele dengtų tablečių


5.	VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.
Vartoti per burną.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP {mm/MMMM}


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

MSN Labs Europe Limited
KW20A, Corradino Park
Paola PLA 3000
Malta


12.	REGISTRACIJOS PAŽYMĖJIMO NUMERIS (-IAI)

<267 mg>
Lizdinė plokštelė:
LT/1/26/6106/001 – N21
LT/1/26/6106/002 – N42
LT/1/26/6106/003 – N84
LT/1/26/6106/004 – N168
LT/1/26/6106/007 – N63 (N21+N42)
LT/1/26/6106/008 – N252 (N3x84)
Dalomoji lizdinė plokštelė:
LT/1/26/6106/005 – N63x1
LT/1/26/6106/006 – N252x1
Buteliukas:
LT/1/26/6106/009 – N90
LT/1/26/6106/010 – N180 (2x90)

<801 mg>
Lizdinė plokštelė:
LT/1/26/6107/001 – N84
LT/1/26/6107/003 – N252 (N3x84)
Dalomoji lizdinė plokštelė:
LT/1/26/6107/002 – N84x1
Buteliukas:
LT/1/26/6107/004 – N90


13.	SERIJOS NUMERIS

Lot


14.	PARDAVIMO (IŠDAVIMO) TVARKA

Receptinis vaistas


15.	VARTOJIMO INSTRUKCIJA


16.	INFORMACIJA BRAILIO RAŠTU

Pirfenidone MSN 267 mg 
Pirfenidone MSN 801 mg 


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC:
SN:
NN:



INFORMACIJA ANT IŠORINĖS PAKUOTĖS

VIDINĖ SUDĖTINĖS PAKUOTĖS DĖŽUTĖ


1.	VAISTINIO PREPARATO PAVADINIMAS

Pirfenidone MSN 267 mg plėvele dengtos tabletės
Pirfenidone MSN 801 mg plėvele dengtos tabletės

pirfenidonum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje tabletėje yra 267 mg pirfenidono.
Kiekvienoje tabletėje yra 801 mg pirfenidono.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

Plėvele dengta tabletė 

267 mg: 
21 plėvele dengta tabletė. Sudėtinės pakuotės dalis, atskirai pardavinėti negalima. 
42 plėvele dengtos tabletės. Sudėtinės pakuotės dalis, atskirai pardavinėti negalima.
84 plėvele dengtos tabletės. Sudėtinės pakuotės dalis, atskirai pardavinėti negalima.
801 mg: 
84 plėvele dengtos tabletės. Sudėtinės pakuotės dalis, atskirai pardavinėti negalima. 


5.	VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.
Vartoti per burną.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP {mm/MMMM}


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO 	PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

MSN Labs Europe Limited
KW20A, Corradino Park
Paola PLA 3000
Malta


12.	REGISTRACIJOS PAŽYMĖJIMO NUMERIS (-IAI)

<267 mg>
LT/1/26/6106/007 – N63 (N21+N42)
LT/1/26/6106/008 – N252 (N3x84)

<801 mg>
LT/1/26/6107/003 – N252 (N3x84)


13.	SERIJOS NUMERIS

Lot


14.	PARDAVIMO (IŠDAVIMO) TVARKA

Receptinis vaistas


15.	VARTOJIMO INSTRUKCIJA


16.	INFORMACIJA BRAILIO RAŠTU

Pirfenidone MSN 267 mg
Pirfenidone MSN 801 mg


17.	UNIKALUS IDENTIFIKATORIUS – 2D BRŪKŠNINIS KODAS


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS



INFORMACIJA ANT VIDINĖS PAKUOTĖS

BUTELIUKO ETIKETĖ


1.	VAISTINIO PREPARATO PAVADINIMAS

Pirfenidone MSN 267 mg plėvele dengtos tabletės
Pirfenidone MSN 801 mg plėvele dengtos tabletės

pirfenidonum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje tabletėje yra 267 mg pirfenidono.
Kiekvienoje tabletėje yra 801 mg pirfenidono.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

Plėvele dengta tabletė 

267 mg: 
90 plėvele dengtų tablečių
180 plėvele dengtų tablečių

801 mg: 
90 plėvele dengtų tablečių


5.	VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.
Vartoti per burną.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP {mm/MMMM}


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO 	PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

MSN Labs Europe Limited
KW20A, Corradino Park
Paola PLA 3000
Malta


12.	REGISTRACIJOS PAŽYMĖJIMO NUMERIS (-IAI)

<267 mg>
LT/1/26/6106/009 – N90
LT/1/26/6106/010 – N180 (2x90)

<801 mg>
LT/1/26/6107/004


13.	SERIJOS NUMERIS

Lot


14.	PARDAVIMO (IŠDAVIMO) TVARKA

Receptinis vaistas


15.	VARTOJIMO INSTRUKCIJA


16.	INFORMACIJA BRAILIO RAŠTU


17.	UNIKALUS IDENTIFIKATORIUS – 2D BRŪKŠNINIS KODAS


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS




	MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖS PLOKŠTELĖS




	1.	VAISTINIO PREPARATO PAVADINIMAS



Pirfenidone MSN 267 mg plėvele dengtos tabletės
Pirfenidone MSN 801 mg plėvele dengtos tabletės

pirfenidonum


	2.	REGISTRUOTOJO PAVADINIMAS



MSN Labs Europe Limited 


	3.	TINKAMUMO LAIKAS



EXP {mm/MMMM}


	4.	SERIJOS NUMERIS



Lot


	5.	KITA



Saulėtekio / saulės / mėnulio simboliai[image: ] [image: ] [image: ]
P. A. T. K. Pn. Š. S.


























B. PAKUOTĖS LAPELIS




Pakuotės lapelis: informacija vartotojui

Pirfenidone MSN 267 mg plėvele dengtos tabletės
Pirfenidone MSN 801 mg plėvele dengtos tabletės
pirfenidonas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
•	Neišmeskite šio lapelio, nes vėl gali prireikti jį perskaityti.
•	Jeigu kiltų daugiau klausimų, kreipkitės į gydytoją arba vaistininką.
•	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
•	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Pirfenidone MSN ir kam jis vartojamas
2.	Kas žinotina prieš vartojant Pirfenidone MSN
3.	Kaip vartoti Pirfenidone MSN
4.	Galimas šalutinis poveikis
5.	Kaip laikyti Pirfenidone MSN
6.	Pakuotės turinys ir kita informacija


1.	Kas yra Pirfenidone MSN ir kam jis vartojamas

Pirfenidone MSN sudėtyje yra veikliosios medžiagos pirfenidono, jis vartojamas suaugusiųjų idiopatinei plaučių fibrozei (IPF) gydyti.

IPF yra liga, kuria sergant plaučių audiniai pabrinksta ir ilgainiui surandėja, todėl pacientams pasidaro sunku giliai kvėpuoti. Dėl šios priežasties plaučiai negali tinkamai funkcionuoti. Pirfenidone MSN mažina plaučių surandėjimą ir pabrinkimą ir padeda lengviau kvėpuoti.


2.	Kas žinotina prieš vartojant Pirfenidone MSN

Pirfenidone MSN vartoti draudžiama
•	jeigu yra alergija pirfenidonui arba bet kuriai pagalbinei šio vaisto medžiagai (jos išvardytos 6 skyriuje);
•	jeigu Jums anksčiau buvo pasireiškusi angioneurozinė edema vartojant pirfenidoną, įskaitant tokius simptomus kaip veido, lūpų ir (arba) liežuvio patinimas, kurie gali būti susiję su kvėpavimo sunkumu arba švokštimu;
•	jeigu vartojate vaistą fluvoksaminą (juo gydomi depresija ir obsesiniu kompulsiniu sutrikimu [OKS] sergantys pacientai);
•	jeigu nustatyta sunki arba galutinės stadijos kepenų liga;
•	jeigu nustatyta sunki arba galutinės stadijos inkstų liga, dėl kurios reikia taikyti dializę.

Jeigu bent vienas iš pirmiau nurodytų teiginių jums tinka, Pirfenidone MSN vartoti negalite. Jeigu abejojate, kreipkitės į gydytoją arba vaistininką.

Įspėjimai ir atsargumo priemonės
Pasitarkite su gydytoju arba vaistininku prieš pradėdami vartoti Pirfenidone MSN.
●	Vartojant Pirfenidone MSN, gali padidėti jautrumas saulės šviesai (pasireikšti padidėjusi jautrumo šviesai reakcija). Vartodami Pirfenidone MSN, venkite saulės (taip pat ultravioletinių spindulių lempų). Kasdien naudokite apsauginį kremą nuo saulės ir dėvėkite rankas, kojas ir galvą dengiančius drabužius, kad sumažintumėte saulės šviesos poveikį (žr. 4 skyrių „Galimas šalutinis poveikis“).
●	Nevartokite kitų vaistų, pvz., tetraciklinų grupės antibiotikų (pvz., doksiciklino), dėl kurių jautrumas saulės šviesai gali dar labiau padidėti.
●	Turite pasakyti savo gydytojui, jeigu Jums yra inkstų sutrikimų.
●	Jeigu Jums yra lengvų ar vidutinio sunkumo kepenų funkcijos sutrikimų, pasakykite apie tai savo gydytojui.
●	Prieš pradedant gydymą Pirfenidone MSN ir gydymo šiuo vaistu laikotarpiu reikia mesti rūkyti. Cigarečių rūkymas gali sumažinti Pirfenidone MSN poveikį.
●	Pirfenidone MSN gali sukelti svaigulį ir nuovargį. Būkite atsargus, jei turite imtis veiklos, kuriai būtinas budrumas ir koordinacija.
●	Pirfenidone MSN gali sukelti svorio mažėjimą. Gydytojas stebės Jūsų svorį, kol vartosite šį vaistą.
●	Buvo gauta su Pirfenidone MSN vartojimu susijusių pranešimų apie Stivenso-Džonsono (Stevens-Johnson) sindromo, toksinės epidermio nekrolizės ir reakcijos į vaistą su eozinofilija ir sisteminiais simptomais (DRESS sindromo) atvejus. Jeigu pastebėtumėte kokių nors su šiomis sunkiomis odos reakcijomis susijusių simptomų, nurodytų 4 skyriuje, nutraukite Pirfenidone MSN vartojimą ir nedelsdami kreikitės medicininės pagalbos.

Pirfenidone MSN gali sukelti sunkių kepenų funkcijos sutrikimų, o kai kurie atvejai buvo mirtini. Prieš pradedant gydymą Pirfenidone MSN, pirmus šešis gydymo mėnesius kas mėnesį, o vėliau – kas tris mėnesius, kol vartosite šį vaistą, Jums reikės atlikti kraujo tyrimą, siekiant įsitikinti, kad Jūsų kepenų funkcija nesutrikusi. Svarbu, kad šie nuolatiniai kraujo tyrimai Jums būtų atliekami tol, kol vartosite Pirfenidone MSN.

Vaikams ir paaugliams
Pirfenidone MSN negalima vartoti vaikams ir paaugliams iki 18 metų.

Kiti vaistai ir Pirfenidone MSN
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Tai itin svarbu, jeigu vartojate toliau nurodytus vaistus, kadangi jie gali pakeisti Pirfenidone MSN poveikį.

Vaistai, kurie gali sustiprinti Pirfenidone MSN sukeliamą šalutinį poveikį:
•	enoksacinas (antibiotikas),
•	ciprofloksacinas (antibiotikas),
•	amjodaronas (juo gydomos kai kurios širdies ligos),
•	propafenonas (juo gydomos kai kurios širdies ligos),
•	fluvoksaminas (vartojamas depresijai ir obsesiniam kompulsiniam sutrikimui (OKS) gydyti).

Vaistai, kurie gali slopinti Pirfenidone MSN veikimą:
•	omeprazolas (juo gydomos tokios ligos kaip virškinimo sutrikimas, gastroezofaginio refliukso liga),
•	rifampicinas (antibiotikas). 

Pirfenidone MSN vartojimas su maistu ir gėrimais
Vartodami šį vaistą, negerkite greipfrutų sulčių. Dėl greipfrutų Pirfenidone MSN gali neveikti tinkamai.

Nėštumas ir žindymo laikotarpis
Laikantis atsargumo priemonių, rekomenduojama vengti vartoti Pirfenidone MSN, jeigu esate nėščia, planuojate pastoti arba manote, kad galbūt esate nėščia, kadangi galimas pavojus negimusiam kūdikiui nėra žinomas.

Jeigu žindote kūdikį arba planuojate tai daryti, prieš vartodama Pirfenidone MSN pasikalbėkite su savo gydytoju arba vaistininku. Kadangi nėra žinoma, ar Pirfenidone MSN išskiriamas į gydytų moterų pieną, gydytojas su jumis aptars šio vaisto keliamą riziką ir teikiamą naudą žindymo laikotarpiu, jeigu nuspręsite žindyti kūdikį.

Vairavimas ir mechanizmų valdymas
Jeigu pavartojus Pirfenidone MSN pasireiškia svaigulys arba nuovargis, vairuoti ir valdyti mechanizmus negalima.

Pirfenidone MSN sudėtyje yra natrio
Pirfenidone MSN tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Pirfenidone MSN

 Gydymą Pirfenidone MSN turi paskirti ir prižiūrėti gydytojai specialistai, turintys patirties diagnozuojant bei gydant idiopatinę plaučių fibrozę.

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Jums paprastai bus skiriama vis didesnė vaisto dozė:
•	pirmąsias 7 dienas su maistu turėsite vartoti po 267 mg dozę (1 tabletė) 3 kartus per parą (iš viso 801 mg per parą);
•	nuo 8-os iki 14-os dienos su maistu turėsite vartoti po 534 mg dozę (2 tabletės po 267 mg) 3 kartus per parą (iš viso 1 602 mg per parą);
•	nuo 15-os dienos (palaikomajam gydymui) su maistu turėsite vartoti po 801 mg dozę (3 tabletės po 267 mg arba 1 tabletė po 801 mg) tris kartus per parą (iš viso 2 403 mg per parą).

Rekomenduojama palaikomoji Pirfenidone MSN paros dozė yra po 801 mg (3 tabletės po 267 mg arba 1 tabletė po 801 mg) tris kartus per parą valgio metu, t. y. iš viso 2 403 mg dozė per parą.

Nurykite tabletes jų nekramtydami, užsigerdami vandeniu, valgio metu arba pavalgius, kad sumažėtų šalutinio poveikio, kaip antai pykinimo ir galvos svaigimo, rizika. Jeigu simptomai neišnyksta, kreipkitės į gydytoją.

Dozės mažinimas dėl šalutinio poveikio
Jeigu Jums pasireiškia šalutinis poveikis, pvz., skrandžio veiklos sutrikimai, odos reakcijos į saulės arba ultravioletinių spindulių lempų šviesą arba reikšmingi kepenų fermentų aktyvumo pokyčiai, gydytojas gali sumažinti Jums paskirtą vaisto dozę.

Ką daryti pavartojus per didelę Pirfenidone MSN dozę
Jeigu išgėrėte per daug preparato tablečių, nedelsdami kreipkitės į savo gydytoją, vaistininką arba artimiausios ligoninės skubios pagalbos skyrių ir pasiimkite šiuos vaistus su savimi.

Pamiršus pavartoti Pirfenidone MSN
Pamiršę pavartoti vaisto, prisiminę kuo skubiau jo išgerkite. Negalima vartoti dvigubos dozės norint kompensuoti praleistą dozę. Kiekvieną Jums skirtą vaisto dozę vartokite ne dažniau kaip kas 3 valandas. Nevartokite daugiau tablečių per parą negu Jums paskirta paros dozė.

Nustojus vartoti Pirfenidone MSN
Tam tikrose situacijose Jūsų gydytojas gali rekomenduoti nutraukti gydymą Pirfenidone MSN. Jeigu dėl kokių nors priežasčių turėsite nutraukti gydymą Pirfenidone MSN daugiau kaip 14 dienų iš eilės, gydytojas pradės Jūsų gydymą iš naujo nuo 267 mg dozės, vartojamos 3 kartus per parą, laipsniškai didindamas dozę iki po 801 mg 3 kartus per parą.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
[bookmark: OLE_LINK2]
Nebevartokite Pirfenidone MSN ir nedelsdami kreipkitės medicininės pagalbos, jeigu Jums pasireikštų bent vienas iš šių simptomų ar požymių:
●	veido, lūpų ir (arba) liežuvio patinimas, niežėjimas, dilgėlinė, kvėpavimo sunkumai, švokštimas ar alpulys; tai yra angioneurozinės edemos, sunkios alerginės reakcijos arba anafilaksijos požymiai;
●	pageltusios akys ar oda arba patamsėjęs šlapimas, kartu gali pasireikšti odos niežėjimas, skausmas viršutinėje dešinėje pilvo srityje, apetito nebuvimas, greičiau nei įprastai atsirandantis kraujavimas ar kraujosruvų susidarymas arba nuovargio pojūtis. Tai gali būti pakitusios kepenų veiklos požymiai ir gali rodyti kepenų pažaidą, kuri yra nedažnas Pirfenidone MSN sukeliamas šalutinis poveikis;
●	rausvos, virš odos nepakilusios ar apvalios dėmės juosmens srityje, dažnai su centre susidarančiomis pūslėmis, odos lupimasis, opos burnos ertmėje, gerklėje, nosyje, lytinių organų ir akių srityje. Prieš atsirandant šiems sunkiems odos išbėrimams gali pasireikšti karščiavimas ir į gripą panašūs simptomai (Stivenso-Džonsono [Stevens-Johnson] sindromas ar toksinė epidermio nekrolizė);
●	išplitęs išbėrimas, pakilusi kūno temperatūra ir padidėję limfmazgiai (DRESS sindromas arba padidėjusio jautrumo vaistui sindromas).

Kitas galimas šalutinis poveikis
Jeigu Jums pasireikštų bet koks šalutinis poveikis, kreipkitės į gydytoją.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
•	gerklės arba kvėpavimo takų infekcijos ir (arba) sinusitas;
•	pykinimas;
•	su skrandžiu susijusios problemos, tokios kaip skrandžio refliuksas, vėmimas ir vidurių užkietėjimas;
•	viduriavimas;
•	sutrikęs virškinimas arba skrandžio veiklos sutrikimas;
•	kūno svorio mažėjimas;
•	sumažėjęs apetitas;
•	miego sutrikimai;
•	nuovargis;
•	svaigulys;
•	galvos skausmas;
•	dusulys;
•	kosulys;
•	skausmingi sąnariai (sąnarių skausmas).

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
•	šlapimo pūslės infekcijos;
•	mieguistumas;
•	skonio pojūčio pokyčiai;
•	karščio pylimas;
•	su skrandžiu susijusios problemos, tokios kaip išpūstas pilvas, pilvo skausmas ir nemalonus jausmas pilve, rėmuo ir dujų kaupimasis;
•	atlikus kraujo tyrimus, gali būti nustatytas padidėjęs kepenų fermentų aktyvumas;
•	odos reakcijos pabuvus saulėje arba pasinaudojus ultravioletinių spindulių lempomis;
•	su oda susijusios problemos, pvz., odos niežulys, paraudusi oda arba raudonis, odos išsausėjimas, odos išbėrimas;
•	raumenų skausmas;
•	nuovargio jausmas arba energijos stoka;
•	krūtinės skausmas;
•	nudegimas nuo saulės.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
•	sumažėjęs natrio kiekis kraujyje. Dėl to gali pasireikšti galvos skausmas, galvos svaigimas, sumišimas, silpnumas, raumenų mėšlungis arba pykinimas ir vėmimas;
•	kraujo tyrimai gali rodyti baltųjų kraujo ląstelių skaičiaus sumažėjimą.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Pirfenidone MSN

Šį vaistą laikykite vaikams nepastebimoje ir nepasiekiamoje vietoje.

Ant buteliuko etiketės, lizdinės plokštelės ir dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Pirfenidone MSN sudėtis

267 mg tabletė
Veiklioji medžiaga yra pirfenidonas. Kiekvienoje plėvele dengtoje tabletėje yra 267 mg pirfenidono.

Pagalbinės medžiagos yra: mikrokristalinė celiuliozė, kroskarmeliozės natrio druska, hidroksipropilceliuliozė, bevandenis koloidinis silicio dioksidas ir magnio stearatas.

Plėvelę sudaro iš dalies hidrolizuotas polivinilo alkoholis, titano dioksidas, makrogolis 4000 ir talkas.

801 mg tabletė
Veiklioji medžiaga yra pirfenidonas. Kiekvienoje plėvele dengtoje tabletėje yra 801 mg pirfenidono.

Pagalbinės medžiagos yra: mikrokristalinė celiuliozė, kroskarmeliozės natrio druska, hidroksipropilceliuliozė, bevandenis koloidinis silicio dioksidas ir magnio stearatas.

Plėvelę sudaro iš dalies hidrolizuotas polivinilo alkoholis, titano dioksidas, makrogolis 4000 ir talkas.

Pirfenidone MSN išvaizda ir kiekis pakuotėje

267 mg tabletė
Baltos, ovalios, plėvele dengtos tabletės, kurių vienoje pusėje įspausta „M“, o kitoje „PF1“.

DTPE buteliuko pakuotę sudaro vienas buteliukas, kuriame yra 90 tablečių, arba du buteliukai, kurių kiekviename yra po 90 tablečių (iš viso 180 tablečių).

Pirfenidone MSN 267 mg tiekiamas įprastomis lizdinėmis plokštelėmis ir pakuotėje yra 21, 42, 84 arba 168 plėvele dengtos tabletės, arba perforuotomis dalomosiomis lizdinėmis plokštelėmis ir pakuotėje yra 63 x 1 arba 252 x 1 plėvele dengtos tabletės. Sudėtinėse pakuotėse yra po 63 plėvele dengtas tabletes (2 savaičių trukmės gydymo pradžios pakuotė su 21+42 tabletėmis) arba 252 plėvele dengtas tabletes (gydymo tęsimo pakuotė, kurioje yra 3x84 tabletės). 
267 mg stiprumo tablečių lizdinės plokštelės po 63 ir 63 x 1 plėvele dengtas tabletes, kurių kiekviena pažymėta toliau nurodytais simboliais ir sutrumpintais savaitės dienų pavadinimais, primenančiais vartoti vaistą tris kartus per parą:
[image: ] (saulėtekis – rytinė dozė) [image: ] (saulė – dienos dozė) ir [image: ] (mėnulis – vakarinė dozė).
P. A. T. K. Pn. Š. S.

801 mg tabletė
Baltos, ovalios, plėvele dengtos tabletės, kurių vienoje pusėje įspausta „M“, o kitoje „PF3“.

DTPE buteliuko pakuotę sudaro vienas buteliukas, kuriame yra 90 tablečių.

Pirfenidone MSN 801 mg tiekiamas įprastomis lizdinėmis plokštelėmis ir pakuotėje yra 84 plėvele dengtos tabletės, arba perforuotomis dalomosiomis lizdinėmis plokštelėmis ir pakuotėje yra 84 x 1 plėvele dengtos tabletės. 
Sudėtinėse pakuotėse yra 252 plėve dengtos tabletės (gydymo tęsimo pakuotė, kurioje yra 3x84 tabletės). 
801 mg stiprumo tabletės yra lizdinėse plokštelėse, kurių kiekviena pažymėta toliau nurodytais simboliais ir sutrumpintais savaitės dienų pavadinimais, primenančiais vartoti vaistą tris kartus per parą:
[image: ] (saulėtekis – rytinė dozė) [image: ] (saulė – dienos dozė) ir [image: ] (mėnulis – vakarinė dozė).
P. A. T. K. Pn. Š. S.

Gali būti tiekiamos ne visų dydžių pakuotės.

Registruotojas

MSN Labs Europe Limited
KW20A, Corradino Park
Paola PLA 3000
Malta

Gamintojas

MSN Labs Europe Limited
KW20A, Corradino Park
Paola PLA 3000
Malta

arba

Pharmadox Healthcare Limited
KW20A Kordin Industrial Park
Paola, PLA 3000
Malta

Šis vaistas Europos ekonominės erdvės valstybėse narėse registruotas tokiais pavadinimais: 
Nyderlandai	Pirfenidon Vivanta 267 mg filmomhulde tabletten 
Pirfenidon Vivanta 801 mg filmomhulde tabletten
Vokietija	Pirfenidon Vivanta 267 mg Filmtabletten 
Pirfenidon Vivanta 801 mg Filmtabletten
Ispanija	Pirfenidona Vivanta 267 mg comprimidos recubiertos con película EFG
Pirfenidona Vivanta 801 mg comprimidos recubiertos con película EFG
Portugalija	Pirfenidona Vivanta
Danija	Pirfenidone Vivanta
Suomija	Pirfenidone Vivanta 267 mg kalvopäällysteiset tabletit 
Pirfenidone Vivanta 801 mg kalvopäällysteiset tabletit
Norvegija	Pirfenidone Vivanta
Švedija	Pirfenidone Vivanta 267 mg filmdragerad tablet 
Pirfenidone Vivanta 801 mg filmdragerad tablet
Italija	Pirfenidone Vivanta 267 mg compresse rivestite con film
Pirfenidone Vivanta 801 mg compresse rivestite con film
Kipras	Pirfenidon MSN 267 mg, film-coated tablets 
Pirfenidon MSN 801 mg, film-coated tablets
Airija	Pirfenidone MSN 267 mg film-coated tablets 
Pirfenidone MSN 801 mg film-coated tablets
Malta	Pirfenidone MSN 267 mg film-coated tablets
Čekija	Pirfenidon MSN
Kroatija	Pirfenidon MSN 267 mg filmom obložene tablete 
Pirfenidon MSN 801 mg filmom obložene tablete
Lenkija	Pirfenidon MSN
Slovėnija	Pirfenidon MSN 267 mg filmsko obložene tablete 
Pirfenidon MSN 801 mg filmsko obložene tablete
Bulgarija	Пирфенидон MSN 267 mg филмирани таблетки 
Пирфенидон MSN 801 mg филмирани таблетки
Rumunija	Pirfenidon MSN 267 mg comprimate filmate 
Pirfenidon MSN 801 mg comprimate filmate
Slovakija	Pirfenidon MSN
Vengrija	Pirfenidon MSN 267 mg filmtabletta 
Pirfenidon MSN 801 mg filmtabletta
Estija	Pirfenidone MSN
Lietuva	Pirfenidone MSN 267 mg plėvele dengtos tabletės 
Pirfenidone MSN 801 mg plėvele dengtos tabletės
Latvija	Pirfenidone MSN 267 mg apvalkotās tabletes 
Pirfenidone MSN 801 mg apvalkotās tabletes

Šis pakuotės lapelis paskutinį kartą peržiūrėtas 2026-07-24.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

